Perumahan Negara Mentiri

Perumahan Negara Mentiri atau Rancangan Perumahan Negara Kampung Mentiri merupakan sebuah kawasan perumahan awam di Daerah Brunei dan Muara, Brunei. Ianya adalah salah satu kawasan perumahan di bawah program perumahan kerajaan Rancangan Perumahan Negara (RPN). Perumahan Negara Mentiri terletak berdekatan Kampung Mentiri iaitu sebuah petempatan kampung dan sumber nama bagi perumahan tersebut.

 Pentadbiran 
Perumahan Negara Mentiri dibahagikan kepada dua kawasan dan dijadikan sebagai kampung iaitu pembahagian pentadbiran negara peringkat ketiga. Kawasan-kawasan tersebut ialah Perumahan Negara Mentiri Kawasan 'A' dan Perumahan Negara Mentiri Kawasan 'B' dan mereka adalah antara pembahagian peringkat kampung di bawah Mukim Mentiri. Setiap kawasan berfungsi seperti pentadbiran kampung biasa di Brunei iaitu mempunyai ketua kampung sebagai pemimpin komuniti dan Majlis Perundingan Kampung sebagai persatuan komuniti.

 Infrastruktur 

 Sekolah 
Institusi pendidikan yang terdapat dalam kawasan Perumahan Negara Mentiri terdiri daripada sekolah rendah, agama dan menengah. Sekolah Rendah Dato Mohd Yassin menyediakan pendidikan rendah bagi penduduk dalam perumahan tersebut. Ianya juga berkongsi bangunan dengan Sekolah Ugama dengan nama yang sama yang menyediakan pendidikan rendah agama Islam yang wajib bagi murid-murid beragama Islam di Brunei. Manakala Sekolah Menengah Pehin Datu Seri Maharaja menyediakan pendidikan menengah bagi penduduk Mukim Mentiri.

 Rumah ibadat 
Terdapat sebuah masjid di Perumahan Negara Mentiri iaitu Masjid Hassanal Bolkiah. Ianya dibuka pada tahun 2017 bagi menggantikan Masjid Rancangan Perumahan Negara Kampung Mentiri yang telah ranap dalam satu kebakaran. Masjid ini dirasmikan sendiri oleh KDYMM Sultan Hassanal Bolkiah, Sultan Brunei; ianya dapat menampung dalam 3,000 jemaah.

 Lain-lain 
Pusat Kemasyarakatan Kampung Mentiri terletak dalam kawasan Perumahan Negara Mentiri dan ianya memberi kemudahan tempat untuk acara-acara sosial dan komuniti bagi penduduk perumahan serta petempatan di sekitarnya. Pusat ini pernah dijadikan sebagai tempat ibadat sementara sehingga Masjid Hassanal Bolkiah telah siap dan dibuka.

 Lihat juga 
 Senarai kawasan perumahan awam di Brunei

 Rujukan 

Kategori:Kawasan perumahan awam di Brunei